Wys is meer werd as sê | Netwerk24
Wys is meer werd as sê
Die reënroeper – die kuifkop­houtkapper – roep die reën al vir ’n paar dae.
In die tuin blom die reënlelies een vir een. Swart miertjies woeker oor vensterbanke en langs vloerlyste. In die veld staan miernestorings nuut gebou. In springboktroppe wemel dit van lammers. Die doringbome is geel in die blom.
Dinsdagoggend (03/12) het reën oor Kimberley begin neersak en die weervoorspeller het gesê reën is in die vooruitsig. Maar die natuur wys dit reeds geruime tyd.
In die skryfwêreld is ’n term: “Show, don’t tell”.
In Desember – net soos in ander maande – word talle veldtogte bedryf.
Die padveiligheidsveldtog, Arrive Alive, en die 16 dae van aktivisme teen geweld teen vroue en kinders is enkeles om te noem.
Dit word met ’n seremonie begin en dié teenwoordig knik koppe instemmend en is bly dat die veldtogdoelwitte hardop gesê is. Maar sê help niks. Wys.
Wys dat jy padveiligheid ter harte neem en besef elke voertuig is ’n potensiële ongeluk. Wys dat jy by die spoedgrens hou. Wys dat jy die waarde van ’n veiligheidsgordel besef. Wys dat jy weet dit is malligheid om ’n kind op jou skoot op die voorste sitplek te laat sit. Wys dat jy weet ’n rooi verkeerslig beteken stop.
Wys dit is die regte ding om die geweld wat jy weet teen ’n vrou en ’n kind gepleeg word aan te meld en nie net daaroor te praat nie.